《顶山祷雨》
宋代·孙应时

官身缚尘事，日日如丝棼。
驾言适秋郊，开颜慰艰勤。
大田平如席，多稼绿於云。
早熟有饷获，晚播方耦耘。
停鞭问父老，笑语何欣欣。
今年大好麦，稻复当十分。
天应怜百姓，似亦怜令君。
我本无善政，谤骂常纷纭。
独惭龙公赐，一念如相闻。
尚忧北山外，渐有龟坼文。
为尔乞终惠，洁济炷炉薰。
何当足吾愿，丰年周九垠。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。